รัฐบาลไทย-ข่าวทำเนียบรัฐบาล-กยศ. ร่วมกับ สพธอ. และ มศว. เตรียมนำร่องการกู้ยืมเงินเพื่อการศึกษาแบบดิจิทัล
วันอังคารที่ 24 กรกฎาคม 2561
กยศ. ร่วมกับ สพธอ. และ มศว. เตรียมนําร่องการกู้ยืมเงินเพื่อการศึกษาแบบดิจิทัล
กองทุนเงินให้กู้ยืมเพื่อการศึกษา (กยศ.) ร่วมกับสํานักงานพัฒนาธุรกรรมทางอิเล็กทรอนิกส์ (องค์การมหาชน) และมหาวิทยาลัยศรีนครินทรวิโรฒ ในโครงการนําร่องการกู้ยืมเงินเพื่อการศึกษาแบบดิจิทัล ร่วมลงนามบันทึกข้อตกลงความร่วมมือ เมื่อวันอังคารที่ 24 กรกฎาคม 2561
กองทุนเงินให้กู้ยืมเพื่อการศึกษา (กยศ.) ร่วมกับสํานักงานพัฒนาธุรกรรมทางอิเล็กทรอนิกส์ (องค์การมหาชน) และมหาวิทยาลัยศรีนครินทรวิโรฒ ในโครงการนําร่องการกู้ยืมเงินเพื่อการศึกษาแบบดิจิทัล โดยนายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา นางสุรางคณา วายุภาพ ผู้อํานวยการสํานักงานพัฒนาธุรกรรมทางอิเล็กทรอนิกส์ และรศ.ดร.สมชาย สันติวัฒนกุล อธิการบดีมหาวิทยาลัยศรีนครินทรวิโรฒ ร่วมลงนามบันทึกข้อตกลงความร่วมมือ เมื่อวันอังคารที่ 24 กรกฎาคม 2561 ณ รอยัล พารากอนฮอลล์ ชั้น 5 สยามพารากอน
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา เปิดเผยว่า กองทุนได้ร่วมลงนามบันทึกข้อตกลงความร่วมมือกับสํานักงานพัฒนาธุรกรรมทางอิเล็กทรอนิกส์ (องค์การมหาชน) และมหาวิทยาลัยศรีนครินทรวิโรฒ ในการเชื่อมโยงระบบการยืนยันตัวตนและแลกเปลี่ยนข้อมูลของผู้กู้ยืมเงินกองทุน เพื่อประโยชน์ในการนําข้อมูลมาใช้ในการกู้ยืมและการบริหารจัดการหนี้ ร่วมกันพัฒนา ทดสอบ และนําร่องการใช้งานระบบพิสูจน์และยืนยันตัวตนทางดิจิทัลเพื่ออํานวยความสะดวกและสนับสนุนการทําธุรกรรมทางอิเล็กทรอนิกส์ แก่นักศึกษาและบุคลากรของมหาวิทยาลัยในการเข้าถึงบริการด้านการกู้ยืมของ กยศ.รวมถึงแลกเปลี่ยนความรู้ ประสบการณ์ ข้อมูลทางวิชาการและเทคโนโลยี เพื่อสนับสนุนการดําเนินการที่เกี่ยวกับการพัฒนาระบบการพิสูจน์และยืนยันตัวตนทางดิจิทัล
ขณะนี้กองทุนอยู่ระหว่างพัฒนาระบบเทคโนโลยีสารสนเทศให้รองรับการดําเนินงานตามพระราชบัญญัติกองทุนเงินให้กู้ยืมเพื่อการศึกษา โดยได้รับความร่วมมือจากสํานักงานพัฒนาธุรกรรมทางอิเล็กทรอนิกส์ ซึ่งเป็นหน่วยงานที่ส่งเสริมและสนับสนุนให้ทุกภาคส่วนทําธุรกรรมทางอิเล็กทรอนิกส์ เพื่อให้ระบบงานเทคโนโลยีดิจิทัลต่างๆ เชื่อมโยงกันได้อย่างมีประสิทธิภาพตามมาตรฐานและมั่นคงปลอดภัย และยังได้รับความร่วมมือจากมหาวิทยาลัยศรีนครินทรวิโรฒ ซึ่งถือเป็นสถาบันการศึกษาที่มีความพร้อมในด้านบุคลากรและการจัดการเทคโนโลยีสารสนเทศ โดยการดําเนินการร่วมกันระหว่าง 3 หน่วยงานในครั้งนี้ จะเป็นการนําร่องใช้งานระบบพิสูจน์และยืนยันตัวตนทางดิจิทัล เพื่ออํานวยความสะดวกให้แก่นักเรียน นักศึกษาผู้กู้ยืม กยศ. ซึ่งเริ่มต้นเป็นโครงการแรกของประเทศไทย
นางสุรางคณา วายุภาพ ผู้อํานวยการสํานักงานพัฒนาธุรกรรมทางอิเล็กทรอนิกส์ (องค์การมหาชน) หรือ ETDA กระทรวงดิจิทัลเพื่อเศรษฐกิจและสังคม กล่าวว่า ETDA ได้มีความร่วมมือกับภาคเอกชนในด้านการพัฒนาระบบการพิสูจน์และยืนยันตัวตนทางดิจิทัล ซึ่งเป็นส่วนหนึ่งของโครงการ National Digital ID ซึ่งในอนาคตจะมีการเชื่อมต่อการยืนยันตัวตนระบบผ่าน Federation proxy ไปยัง National Digital ID Platform ตามนโยบายของรัฐบาลที่ตระหนักถึงความสําคัญของการพัฒนาโครงสร้างพื้นฐานทางดิจิทัลของประเทศในการให้บริการแก่สังคมและประชาชน ความร่วมมือในครั้งนี้เป็นการนําร่องการใช้บริการ ETDA Connect เพื่อใช้ยืนยันตัวตนทางดิจิทัลตามมาตรฐาน OpenID Connect Protocol สําหรับให้บริการแก่องค์กรภาครัฐ ซึ่งถือเป็นก้าวสําคัญที่มีความร่วมมือจนเกิดเป็นการลงนามบันทึกข้อตกลงร่วมกัน ระหว่าง ETDA กับกองทุนเงินให้กู้ยืมเพื่อการศึกษา และมหาวิทยาลัยศรีนครินทรวิโรฒ โดยความร่วมมือในครั้งนี้จะอํานวยความสะดวกในการใช้บริการกู้ยืมเงินจาก กยศ. และสนับสนุนการทําธุรกรรมทางอิเล็กทรอนิกส์แก่นักศึกษาและบุคลากรของมหาวิทยาลัยให้มีความสะดวก รวดเร็ว ปลอดภัย และมีประสิทธิภาพมากยิ่งขึ้น ซึ่งสอดคล้องกับนโยบายการอํานวยความสะดวกในการประกอบธุรกิจและการให้บริการแก่สังคมและประชาชนของรัฐบาลด้วย
รศ.ดร.สมชาย สันติวัฒนกุล อธิการบดี มหาวิทยาลัยศรีนครินทรวิโรฒ กล่าว มหาวิทยาลัยศรีนครินทรวิโรฒ ได้เตรียมนําร่องการกู้ยืมเพื่อการศึกษาด้วยระบบพิสูจน์และยืนยันตัวตนทางดิจิทัลกับกองทุนให้กู้ยืมเพื่อการศึกษา (กยศ.) และ สํานักงานพัฒนาธุรกรรมทางอิเล็กทรอนิกส์ (องค์การมหาชน) (สพธอ.) หรือ ETDA เพื่อพัฒนาระบบเทคโนโลยีสารสนเทศอย่างเต็มรูปแบบ เพื่ออํานวยความสะดวกให้แก่นิสิตผู้กู้ยืม กยศ. สามารถบริหาร-จัดการข้อมูลบุคคลได้อย่างมีประสิทธิภาพและชาญฉลาด ซึ่งเป็นการเริ่มต้นโครงการแรกของประเทศไทย โดยเป็นการดําเนินงานกาทําธุรกรรมทางอิเล็กทรอนิกส์แก่นิสิตและบุคลากรของมหาวิทยาลัยศรีนครินทรวิโรฒ อํานวยความสะดวก ความรวดเร็วและเพิ่มประสิทธิภาพของการดําเนินงานอันเป็นผลอันดีแก่มหาวิทยาลัย ตลอดจนส่งเสริมภาพลักษณ์ให้กับมหาวิทยาลัยศรีนครินทรวิโรฒก้าวเข้าสู่ยุคดิจิทัลได้อย่างสมบูรณ์แบบ